MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om indførelse af en generel ramme for information og høring af arbejdstagerne i Det Europæiske Fællesskab

1998/0315 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om indførelse af en generel ramme for information og høring af arbejdstagerne i Det Europæiske Fællesskab

1- SAGSFORLØB

Dato for fremsendelse af forslaget til Europa- Parlamentet og Rådet (dokument KOM(1998) 612 endelig udg. - 1998/0315 (COD)): // 17.11.1998.

Dato for Det Økonomiske og Sociale Udvalgs udtalelse: // 07.07.1999.

Dato for Europæa-Parlamentets udtalelse ved førstebehandlingen: // 14.04.1999.

Dato for fremsendelse af det ændrede forslag: // 23.05.2001.

Dato for vedtagelse af den fælles holdning: // 23.07.2001.

2- FORMÅL MED KOMMISSIONENS FORSLAG

Supplering af de gældende nationale bestemmelser og fællesskabsbestemmelser om information og høring af arbejdstagere.

3- BEMÆRKNINGER TIL DEN FÆLLES HOLDNING

Rådets fælles holdning indeholder tre typer ændringsforslag, nemlig dem, der følger umiddelbart af det ændrede retsgrundlag, dem, der har til formål at inkorporere visse af Europa-Parlamentets ændringsforslag i forskriften, og endelig dem, der udspringer af drøftelserne i Rådet. I de følgende punkter henvises også til de ændringsforslag, som Europa-Parlamentet vedtog ved førstebehandlingen, men som ikke er medtaget i Rådets fælles holdning

3.1. Ændringer som følge af det ændrede retsgrundlag

Henvisningen til aftalen om social- og arbejdsmarkedspolitikken, der er knyttet som bilag til protokollen om social- og arbejdsmarkedspolitikken, der er knyttet som bilag til traktaten om oprettelse af Det Europæiske Fællesskab, er blevet udskiftet med en henvisning til artikel 137, stk. 2, i traktaten om oprettelse af Det Europæiske Fællesskab. Desuden er der som en uundgåelig følge af ovennævnte ændring foretaget visse andre ændringer.

3.2. Ændringsforslag vedtaget af Europa-Parlamentet ved førstebehandlingen, accepteret af Kommissionen og medtaget i den fælles holdning

Den fælles holdning integrerer udtrykkeligt visse af de ændringsforslag, som Europa-Parlamentet vedtog ved førstebehandlingen, og som Kommissionen selv har kunnet tilslutte sig, og som er inkorporeret i det ændrede forslag:

* ændringsforslag 2, 9 og 25 (den særlige minimumsgrænse på 100 arbejdstagere, for så vidt angår information og høring af arbejdstagerne om udviklingen i beskæftigelsen inden for virksomheden): se betragtning 19 samt artikel 3 og 4

* ændringsforslag 3, 6 og 32 (garanti mod forringelse): se artikel 9, stk. 4

* ændringsforslag 7 (henvisning til minimumsforskrifter): se artikel 1, stk. 1

* ændringsforslag 10 (henvisning til national lovgivning og praksis i definitionen af arbejdsgiver): se artikel 2, litra c)

* ændringsforslag 13, første del (definition af høring): se artikel 2, litra g)

* ændringsforslag 16, delvis (medlemsstaternes fastlæggelse af, hvilken virksomhedsstørrelse direktivet skal finde anvendelse på): se artikel 3, stk. 1, og artikel 4, stk. 1.

En del af de andre ændringsforslag, som Europa-Parlamentet har vedtaget, er klart på linje med direktivet. Det drejer sig om følgende ændringsforslag:

* ændringsforslag 1 (henvisning til videreuddannelse, arbejdstagernes engagement i innovation og overgang til nye former for tilrettelæggelse af arbejdet)

* ændringsforslag 37 (begrænsning af arbejdsgivers ret til at kræve fortrolighed eller til at tilbageholde særligt følsomme oplysninger)

* ændringsforslag 5 (henvisning til mere gunstige vilkår for arbejdstagerne)

* ændringsforslag 8 og 43 (forpligtelse til at overholde minimumsforskrifterne i det foreslåede direktiv)

* ændringsforslag 11 (permanente, faste og uafhængige arbejdstagerrepræsentanter)

* ændringsforslag 13, tredje del (præcisering af retsgrundlaget for de informationer, der lægges til grund for høringen)

* ændringsforslag 22 og 23 (ikke udtømmende liste over beslutninger, som forudsætter information og høring)

* ændringsforslag 26 (arbejdstagerrepræsentanternes ret til at anmode om ekspertbistand)

* ændringsforslag 28 (præcisering af arbejdstagerrepræsentanternes beskyttelse)

* ændringsforslag 35 (inddragelse af spørgsmålet om talmæssige personalebegrænsninger blandt de emner, som skal indgå i en revision af direktivet).

Disse detaljerede bestemmelser vil dog ikke komme til at indgå i direktivet, da det er et rammedirektiv, der overlader medlemsstaterne et vidt skøn i forbindelse med direktivets gennemførelse i national ret.

3.3. Europa-Parlamentets ændringsforslag, som Kommissionen ikke har accepteret og som ikke er medtaget i den fælles holdning

Rådets fælles holdning omfatter ikke en række af de ændringsforslag, som Europa-Parlamentet vedtog ved førstebehandlingen, og som Kommissionen har udtrykt forbehold overfor. Det drejer sig om følgende ændringsforslag:

* ændringsforslag 4 og 15 (bortfald af den såkaldte "Tendenzschutz")

* ændringsforslag 41 (indsættelse af en definition af arbejdsmarkedets parter)

* ændringsforslag 13, anden og fjerde del (henvisning til planlægningsfasen i definitionen af høring og til forpligtelsen til at nå frem til en aftale om alle spørgsmål, der er omfattet af informations- og høringspligten)

* ændringsforslag 17 (medlemsstaternes forpligtelse til at fremme dialogen mellem arbejds markedets parter i små og mellemstore virksomheder)

* ændringsforslag 20 og 43 (begrænsning af parternes råderum i forbindelse med indgåelse af aftaler - alene mulighed for at fravige de almindelige regler til fordel for arbejdstagerne)

* ændringsforslag 21 (ud over kravet om information, skal der indføres et krav om høring om udviklingen i virksomhedens økonomiske og finansielle situation)

* ændringsforslag 24 (fortsættelse af høringen i særligt alvorlige tilfælde)

* ændringsforslag 27 (bortfald af arbejdsgiverens ret til at tilbageholde særligt følsomme oplysninger)

* ændringsforslag 29 (udvidelse af begrebet alvorlig tilsidesættelse af informations- og høringspligten)

* ændringsforslag 33 (udvidelse af direktivets anvendelsesområde til den offentlige administration)

* ændringsforslag 34 (medlemsstaternes forpligtelse til at høre arbejdsmarkedets parter i forbindelse med gennemførelsen af direktivet).

3.4. Ændringer som følge af drøftelserne i Rådet

Rådets fælles holdning indeholder andre ændringer i forhold til Kommissionens oprindelige forslag og det ændrede forslag. Størstedelen af ændringerne synes at være i overensstemmelse med Parlamentets ønske om ved hjælp af det nye retlige fællesskabsinstrument at fremme en passende og effektiv praksis for information og høring af arbejdstagerne i virksomhederne i Det Europæiske Fællesskab. Nogle af ændringerne har til formål at tage hensyn til de berettigede bekymringer, som medlemsstaterne har givet udtryk for i forhold til de nationale særegenheder, og de har ingen indflydelse på det foreslåede direktivs centrale formål.

Det drejer sig navnlig om følgende ændringer:

* I artikel 1, stk. 2 (ny) henvises til behovet for, at de nærmere bestemmelser om information og høring gennemføres på en sådan måde, at nyttevirkningen heraf sikres.

* I artikel 2 indsættes definitioner af begreberne "forretningssted", "arbejdsgiver" og "arbejdstager".

* I artikel 3, stk. 1, indsættes endnu en tærskel på 20 arbejdstagere, der finder anvendelse, såfremt en medlemsstat ved gennemførelsen af direktivet vælger at anvende forretningsstedet som referenceniveau i stedet for virksomheden.

* I artikel 3, stk. 3 indføres en mulighed for at medlemsstaterne kan fravige direktivet, idet der gives adgang til at fastsætte særlige bestemmelser for mandskabet om bord på søgående fartøjer.

* Artikel 3 og 4 i Kommissionens oprindelige forslag erstattes med visse tilpasninger af systematisk art.

* En del af definitionen under "information" og "høring" flyttes til artikel 4, stk. 3 og 4.

* En tilpasning og mindre ændringer af bestemmelserne om fortrolige oplysninger og tilbageholdelse af oplysninger, samt en kontrol med anvendelsen af disse muligheder (artikel 6).

* I artikel 10 indføjes en bestemmelse om, at de medlemsstater, der ikke har nogen generelle og bindende ordninger for information og høring af arbejdstagere eller for arbejdstagerrepræsentation, gradvis kan indføre de forpligtelser, der fremgår af direktivet, under hensyn til virksomhedernes eller forretningsstedernes størrelse (antal beskæftigede arbejdstagere).

Kommissionen kan acceptere de ændringer, som Rådet har indføjet. Rådets fælles holdning indeholder derimod ikke den bestemmelse, som fremgik af Kommissionens oprindelige forslag og det ændrede forslag (den tidligere artikel 7, stk. 3 i det oprindelige forslag), hvorefter en alvorlig tilsidesættelse af pligten til at informere og høre arbejdstagerne skulle resultere i bestemte sanktioner. Parlamentet støttede Kommissionen på dette punkt og havde endog foreslået en mere vidtgående formulering (ved at udvide definitionen af begrebet "alvorlig tilsidesættelse"); en formulering som Kommissionen også havde medtaget i det ændrede forslag.

Kommissionen må konstaterere, at den fælles holdning, der blev vedtaget med enstemmighed, ikke medtager dette forslag, som var fremsat af Kommissionen og som Europa-Parlamentet støttede.

4- KONKLUSIONER

Kommissionen kan generelt acceptere Rådets fælles holdning og glæder sig over, at den foreliggende tekst har kunnet vedtages med enstemmighed blandt medlemsstaterne, uden at det har været nødvendigt at give afkald på de grundlæggende bestemmelser i Kommissionens forslag fra 1998. Kommissionen fastholder dog sin holdning med hensyn til sanktionerne i tilfælde af, at en arbejdsgiver alvorligt tilsidesætter sin informations- og høringspligt.

Kommissionen forventer hurtige fremskridt ved andenbehandlingen og i givet fald senere, og erklærer sig parat til i samarbejde med Europa-Parlamentet og Rådet at finde en tilfredsstillende løsning på de uafklarede punkter.

5- ERKLÆRING TIL RÅDETS MØDEPROTOKOL

"Rådet og Kommissionen erklærer, at såfremt en medlemsstat vælger at anvende direktiviet på virksomheder, der beskæftiger mindst 50 arbejdstagere på dens område, kan den vælge at anvende forretningsstedet som det relevante niveau for information og høring i medfør af artikel 3."